Nóg 'n flater maak dat jy iPhones kan afluister | Netwerk24
Deur Petrus Malherbe 12 Julie 2019 09:06
'n Fout met Apple Watch het dit moontlik gemaak om toegang tot die mikrofoon van 'n iPhone sonder toestemming te verkry. Foto: Unsplash
Apple het inderhaas 'n funksie soortgelyk aan 'n tweerigtingradio op sy horlosie buite werking gestel omdat dit gebruik kon word om ander gebruikers sonder toestemming af te luister.
Die ingeboude Walkie-Talkie-app in die Apple Watch laat gebruikers wat toestemming verleen het toe om met mekaar deur middel van hul horlosies te gesels.
'n Gogga het egter veroorsaak dat 'n gebruiker teoreties die Walkie-Talkie-funksie kon misbruik om toegang te verkry tot die mikrofoon op iemand se iPhone, in plaas van net sy Apple Watch soos oorspronklik bedoel.
In 'n verklaring sê Apple hy het "bewus geword" van die probleem met die Walkie-Talkie-app en het dit daarom gedeaktiveer totdat hy 'n permanente oplossing kan vind.
Volgens die BBC is daar geen aanduiding dat iemand die fout met die app doelbewus uitgebuit het nie. Apple meen dit sou 'n "spesifieke reeks gebeure" geverg het vir 'n gebruiker om die fout uit te buit en toegang tot 'n ander persoon se iPhone-mikrofoon te kry.
LEES OOK: Gogga laat iPhone-eienaars in koue sweet uitbars
Die tegnologiereus het in Januarie ook onder skoot gekom nadat 'n 14-jarige Amerikaner 'n soortgelyke fout met Apple se FaceTime-app ontdek het.
Grant Thompson het ontdek gebruikers kon via die FaceTime-app ook toegang tot die mikrofoon van 'n ander gebruiker se iPhone kry – sonder toestemming.